Kobus Wiese: ‘Alle lewens is ewe belangrik’Kobus Wiese (Foto verskaf deur AfriVriendelik) Kobus Wiese het in 1995 saam met die Springbokke die Webb Ellis-trofee vir die hele Suid-Afrika omhoog gehou, ongeag of jy ’n swart, bruin, wit of Indiër ondersteuner was. Nou, 25 jaar later, voel die gerespekteerde voormalige slot en rugbykommentator dieselfde: Alle lewens is ewe belangrik. “Ek bly dit glo,” het hy vanoggend aan Maroela Media gesê. “Ons woon in ’n demokratiese land en in ’n demokrasie is almal se lewens ewe belangrik en almal het ewe veel sê.” Volgens Wiese is almal se lewens vir hom belangrik, ongeag ’n persoon se kleur of taal. “Alle bruin mense se lewens is belangrik, alle Indiërs se lewens is belangrik, alle kinders wat gemolesteer word se lewens is belangrik, alle vroue wat onder geslagsgebaseerde geweld ly se lewens is belangrik. Om een ras uit te sonder, is doodeenvoudig rassisties,” het Wiese gesê. Volgens Wiese het elke Suid-Afrikaner ook die reg tot veiligheid. Hy het veral sy kommer oor die boerdery-gemeenskappe uitgespreek. “Die boere in Suid-Afrika voed die land; hulle vertolk ’n kritieke rol in die samelewing. ’n Boer – ongeag van sy kleur – verskaf kos vir al die landsburgers. Hulle moet in watte toegedraai word.” Nóg ’n Suid-Afrikaanse sportheld, die Bafana Bafana-verdediger Mark Fish, het onlangs op Twitter sy steun tot die All Lives Matter-beweging gegee. “Ek is jammer as ek aanstoot gegee het. Ek is beslis nie ’n rassis nie, maar ek glo in alle mense; dus maak alle lewens saak. Maak nie saak wat jou verlede is nie, konsentreer op vandag en op die toekoms,” het Fish op Twitter gereageer nadat hy onder meer deur die kletsrymer Cassper Nyovest aangevat is. In Amerika het Sam Coonrod, wat vir die San Francisco Giants speel, staande gebly terwyl die res van sy spanmaats verlede week die knie ter ondersteuning van die Black Lives Matter-beweging gebuig het voor hul wedstryd teen die Los Angeles Dodgers. “Ek bedoel niks slegs daarby nie en ek dink beslis nie dat ek beter as enigiemand anders is nie. Ek is ’n Christen en ek glo ek kan slegs voor Jesus Christus kniel,” het Coonrod in die Amerikaanse media gesê.